ΔΗΜΟΣ ΕΞΩΜΒΟΥΡΓΟΥ ΤΗΝΟΥ

ΓΡΑΦΕΙΟ ΔΗΜΑΡΧΟΥ   

Ξινάρα, 27/03/2009

ΔΕΛΤΙΟ ΤΥΠΟΥ

Την Τρίτη 17/03/2009 η αντιπροσωπεία του Δήμου μας, επέστρεψε από την επίσημη επίσκεψή της στον Δήμο Zhoushan της Περιφέρειας Zhejiang της Κίνας, που πραγματοποιήθηκε με σκοπό την προώθηση των διαδικασιών αδελφοποίησης με τον εν λόγω Δήμο. 

Ο Δήμος Zhoushan της Περιφέρειας Zhejiang της Κίνας,  αποτελείται από χίλια τριακόσια τριάντα επτά νησιά και είναι μια από τις πλουσιότερες επαρχίες της Κίνας και το μεγαλύτερο κέντρο παραγωγής, συγκέντρωσης και τυποποίησης ψαριών, με αναπτυγμένη βιομηχανία και ειδικότερα στη ναυπηγική.

Η αντιπροσωπεία του Δήμου Εξωμβούργου που παρέμεινε στην μακρινή ανατολική χώρα από τις 8-16 Μαρτίου 2009 αποτελούνταν από τον Δήμαρχο, τον Δημοτικό Σύμβουλο και Πρόεδρο της Δημοτικής Επιχείρησης Εξωμβούργου Τήνου Αντώνιο Βιδάλη, τον Δημοτικό Σύμβουλο Νικόλαο Ζαλώνη, τον Πρόεδρο του Εμπορικού Συλλόγου Τήνου Ανδρέα Τσιμέκη, τον Πρόεδρο του Συλλόγου Επαγγελματιών Εξωμβούργου Κωνσταντίνο Αλβέρτη, τον Καθηγητή του Τ.Ε.Ι. Αθήνας και Πρόεδρο της Ελληνικής Φωτογραφικής Εταιρείας Αριστείδη Κοντογεώργη και τον Δημοσιογράφο της Αιγαίο Τηλεόρασης Χαράλαμπο Κουλούρα. 

       Την αντιπροσωπεία μας υποδέχτηκαν κυβερνητικοί εκπρόσωποι στην πόλη της Σαγκάης, η οποία περιβάλλεται από την περιφέρεια Zhejiang στην οποία βρίσκεται και ο Δήμος Zhoushan.  

Την 2η ημέρα η αντιπροσωπεία μετέβη στο ιερό νησί Putuoshan, ένα από τα νησιά του Δήμου, που αποτελεί το δεύτερο σε μέγεθος βουδιστικό κέντρο της Κίνας με αναπτυγμένο τουρισμό, όπου και παρέμεινε για δύο ημέρες.

Εκεί ο Δήμαρχος εγκαινίασε την Έκθεση Φωτογραφίας του Αριστείδη Κοντογεώργη η οποία αποτελείτο από ογδόντα φωτογραφίες από την Τήνο και την ενδοχώρα της, παρουσία τοπικών αρχόντων, θρησκευτικών ηγετών, αντιπροσωπειών άλλων χωρών και πλήθος κόσμου. Την επόμενη ημέρα η αντιπροσωπεία μας πήρε μέρος  στην εναρκτήρια τελετή της 19ης «Γιορτής της Άνοιξης», θρησκευτική εορτή, στην οποία συρρέουν χιλιάδες κόσμου από όλη την Κίνα και συμμετείχαν αντιπροσωπείες από πέντε χώρες του κόσμου (Ιαπωνία Κορέα Βιετνάμ κλπ.), μεταξύ των οποίων και η Ελλάδα με τον Δήμο Εξωμβούργου, η οποία ήταν και η μόνη Ευρωπαϊκή. Ο Δήμαρχος χαιρέτισε την εκδήλωση, τονίζοντας την σημασία της Ελληνοκινεζικής φιλίας και συνεργασίας αλλά και  την κοινή πορεία προς το μέλλον μεταξύ των δύο λαών με μεγάλη και λαμπρή ιστορική διαδρομή & μοναδικό πολιτισμό και παράλληλα έκανε την έναρξη αγωνίσματος μαραθωνίου που πραγματοποιείται κάθε χρόνο, εμπνευσμένο από τον Ελληνικό μαραθώνιο. 

Στο Δημαρχείο του Δήμου Zhoushan πραγματοποιήθηκε η τελετή υπογραφής του δεύτερου μνημονίου συνεργασίας με τον Δήμο μας. Στο μνημόνιο, μεταξύ άλλων, στον τομέα του πολιτισμού  συμφωνήθηκαν η συμμετοχή και ανταλλαγή έργων επιφανών καλλιτεχνών σε επόμενα Φεστιβάλ, η δημιουργία κόμβου για τον πολιτισμό και τον τουρισμό των δύο πόλεων, η προώθηση συνεργασίας του Πανεπιστημίου του Δήμου Zhoushan (Zhejiang Ocean University & Zhejiang International Maritime College) με Ελληνικά Πανεπιστήμια και ΤΕΙ στον τομέα του πολιτισμού και ιδιαίτερα με την Σχολή Καλών Τεχνών του Πύργου Τήνου με ανταλλαγές καθηγητών και φοιτητών, η συνεργασία με την Ελληνική Φωτογραφική Εταιρεία, η προώθηση του τουρισμού μεταξύ των δύο Δήμων και η συνεργασία με τηλεοπτικές παραγωγές των μέσων μαζικής ενημέρωσης. Για το φετινό καλοκαίρι συμφωνήθηκε να γίνει έκθεση με φωτογραφίες από  τον Δήμο Zhoushan στην Τήνο στο πλαίσιο του Φεστιβάλ του Δήμου Εξωμβούργου και κοινή έκδοση λευκώματος με φωτογραφίες από τις  δύο αδελφοποιημένες πόλεις.

Στον τομέα της οικονομίας υπογράφηκε η προώθηση συνεργασίας σε θέματα που αφορούν τα λιμάνια και τις θαλάσσιες μεταφορές  και ειδικότερα η υποστήριξη του Δήμου Zhoushan στην Διεθνή έκθεση Ναυτιλίας «Ποσειδώνια» στην Ελλάδα (στην οποία ήδη συμμετέχει τα τελευταία έξι χρόνια με την βοήθεια του Δήμου Εξωμβούργου) και συμφωνήθηκε η πρόσκληση ενδιαφερόμενων στον συγκεκριμένο τομέα για συμμετοχή σε αντίστοιχες δράσεις και στις δύο χώρες. Τέλος, συμφωνήθηκε η δημιουργία ευκαιριών για επενδύσεις και αναπτυξιακά προγράμματα και η συνεχής επαφή των δύο πλευρών για τον σκοπό αυτό. 

Η αντιπροσωπεία επέστρεψε με τις καλύτερες εντυπώσεις από την υποδοχή και φιλοξενία ελπίζοντας ότι σε σύντομο χρόνο, με την έναρξη της συνεργασίας, θα εδραιωθεί η αδελφοποίηση των δύο πόλεων.               

Από το γραφείο Δημάρχου
Δείτε φωτογραφίες σχετικά με την επίσκεψη

